A tavasz előérzete
Oh lenge, déli szellő,
Ki bimbókat fakaszt,
Hozd el minél sietvébb
Az illatos tavaszt!

Repüld, repüld be véle
A szép magyar hazát,
Hogy földe bő pamattal
Teremjen ibolyát.

Ibolyáért a lányok
A hegyre menjenek,
S szelid, vidám dalok közt
Bokrétát kössenek.

Talán a sok virágból
Számomra is terem,
Talán a sok leányból
Fog jutni egy nekem,

Ki megnyugtatja rajtam
Tündöklő szép szemét,
S odadja hó kezével
Füzére szebbikét.

Versek